ວັນທີ່ 25 ກໍລະກົດ 2022 ນີ້ ທ່ານ ປອ ທອງຈັນ ມະນີໄຊ ລັດຖະມົນຕີກະຊວງພາຍໃນ ພ້ອມດ້ວຍຄະນະ ໄດ້ລົງເຄື່ອນ ໄຫວ ແລະ ຊຸກຍູ້ວຽກງານຂະແໜງພາຍໃນ ຢູ່ແຂວງຈໍາປາສັກ ໂດຍມີ ທ່ານ ຄໍາຕັນ ຊົມພັນດອນ ຫົວໜ້າພະແນກພາຍໃນແຂວງຈໍາປາສັກ ມີຮອງຫົວໜ້າພະແນກ ແລະ ພະນັກງານ-ລັດຖະກອນ ພະແນກພາຍໃນແຂວງແຂວງ ເຂົ້າຮ່ວມການຕ້ອນຮັບ.
ການລົງຊຸກຍູ້ວຽກງານຂະແໜງພາຍໃນຄັ້ງນີ້ ທ່ານລັດຖະມົນຕີກະຊວງພາຍໃນ ພ້ອມຄະນະ ໄດ້ຮັບຟັງການລາຍງານກ່ຽວກັບການຈັດຕັ້ງປະຕິບັດວຽກງານຂອງພະແນກພາຍໃນແຂວງ ໄລຍະຜ່ານມາ ຈາກ ທ່ານ ຄໍາຕັນ ຊົມພັນດອນ ຫົວໜ້າພະແນກພາຍໃນແຂວງຈໍາປາສັກ ໂດຍໄດ້ຍົກໃຫ້ເຫັນຜົນງານ, ດ້ານດີ, ຂໍ້ຄົງຄ້າງ, ສາຍເຫດ ແລະ ທິດທາງໃນຕໍ່ໜ້າ, ເຊິ່ງໄລຍະຜ່ານມາ ພະແນກພາຍໃນແຂວງ ໄດ້ເປັນເສນາທິການໃຫ້ແກ່ອົງການປົກຄອງແຂວງຈັດຕັ້ງປະຕິບັດມະຕິກົມການເມືອງສູນກາງພັກ ເລກທີ 07/ກມສພ, ຄໍາສັ່ງຂອງຄະນະເລຂາ ທິການສູນກາງພັກເລກທີ 190/ຄລສພ, ຄໍາແນະນໍາຂອງນາຍົກລັດຖະມົນຕີເລກທີ 01/ນຍ, ແຈ້ງການຂອງກະຊວງພາຍໃນເລກທີ 175/ພນ ກ່ຽວກັບການປັບປຸງກົງຈັກການຈັດຕັ້ງ, ການໂຄສະນາເຜີຍແຜ່-ເຊື່ອມຊືມບັນດານິຕິກໍາໃຫ້ແກ່ຄະນະພັກ, ອົງການປົກຄອງແຕ່ລະຂັ້ນຢ່າງກວ້າງຂວາງ. ພ້ອມນັ້ນ, ໄດ້ສຸມໃສ່ປັບປຸງກົງຈັກການຈັດຕັ້ງຢູ່ໃນແຕ່ລະຂັ້ນ ນັບທັງຂັ້ນແຂວງ, ຂັ້ນເມືອງ ດ້ວຍການຊັບຊ້ອນຈັດວາງບຸກຄະລາກອນເຂົ້າໃສ່ຕຳແໜ່ງງານ ເໜາະສົມກັບຄວາມຮູ້ຄວາມສາມາດ ແລະ ວິຊາສະເພາະຂອງແຕ່ລະຄົນ ໄປຄຽງຄູ່ກັນນັ້ນ ກໍ່ໄດ້ຈັດເຝິກອົບຮົມ ຮ່ຳຮຽນວຽກງານວິຊາສະເພາະ ເພື່ອເຮັດໃຫ້ວຽກງານພາຍໃນມີຄວາມເປັນເອກະພາບ ໃນການຈັດຕັ້ງປະຕິບັດພາລະບົດບາດຂອງຕົນ.
ໂອກາດນີ້ ທ່ານ ປອ ທອງຈັນ ມະນີໄຊ ລັດຖະມົນຕີກະຊວງພາຍໃນ ໄດ້ມີຄໍາເຫັນວ່າ: ຜ່ານການຮັບຟັງການລາຍງານຂອງທ່ານຫົວໜ້າພະແນກພາຍໃນແຂວງ ເຖີງແມ່ນວ່າມີຂໍ້ຫຍຸ້ງຍາກ ແລະ ສິ່ງທ້າທາຍຫຼາຍຢ່າງ ແຕ່ພາຍໃຕ້ການນໍາພາ-ຊີ້ນໍາຂອງຄະນະພັກ, ອໍານາດການປົກຄອງແຂວງ ກໍຄື ໜ່ວຍພັກ ແລະ ຄະນະນໍາຂອງພະແນກພາຍໃນແຂວງ ດ້ວຍຄວາມສາມັກຄີ ຂອງ ສະມາຊິກພັກ ແລະ ພະນັກງານ-ລັດຖະກອນ ພະແນກພາຍໃນແຂວງຈໍາປາສັກ ໄດ້ພ້ອມກັນສູ້ຊົນຈັດຕັ້ງປະຕິບັດໜ້າທີ່ການເມືອງທີ່ໄດ້ຮັບມອບໝາຍ ເຮັດໃຫ້ບັນລຸຜົນສໍາເລັດໃນຫຼາຍດ້ານ ສາມາດເປັນເສນາທິການໃຫ້ແກ່ຄະນະພັກ, ອໍານາດການປົກຄອງແຂວງ ແລະ ບໍລິການຮັບໃຊ້ພໍ່ແມ່ປະ ຊາຊົນ ຂົງເຂດວຽກງານຂະແໜງພາຍໃນ ໄດ້ນັບມື້ດີຂຶ້ນ ແລະ ເປັນການປະກອບສ່ວນທີ່ສໍາຄັນເຂົ້າໃນການພັດທະນາປະເທດ ຊາດຂອງພວກເຮົາ. ໂດຍສະເພາະການພັດທະນາເສດຖະກິດ-ສັງຄົມແຂວງຈໍາປາສັກ ນະໂອກາດອັນມີຄວາມໝາຍສໍາຄັນນີ້ຕາງໜ້າໃຫ້ຄະນະພັກ, ຄະນະນໍາກະຊວງພາຍໃນ ສະແດງຄວາມຊົມເຊີຍຕໍ່ຜົນງານທີ່ພະແນກພາຍໃນແຂວງຍາດມາໄດ້.
ນອກນັ້ນ, ທ່ານ ປອ ທອງຈັນ ມະນີໄຊ ລັດຖະມົນຕີກະຊວງພາຍໃນ ໄດ້ເນັ້ນຕື່ມວ່າ: ອີງໃສ່ຄວາມຮຽກຮ້ອງຕ້ອງການຂອງໜ້າທີ່ການເມືອງໃນໄລຍະໃໝ່ ກໍ່ຄືການມອບໝາຍຂອງລັດຖະບານ ຂະແໜງການພາຍໃນ ພວມສຸມໃສ່ຈັດຕັ້ງປະຕິບັດວຽກງານບູລິມາສິດຈຸດສຸມຈໍານວນໜື່ງ ໃນໄລຍະ 5 ປີ (2021-2025) ເປັນຕົ້ນ: ຂະແໜງພາຍໃນ ຈະໄດ້ພ້ອມກັນເອົາໃຈໃສ່ໃນການຄົ້ນຄວ້າ, ປັບປຸງ ແລະ ສ້າງນິຕິກໍາ ທີ່ຕິດພັນກັບພາລະບົດບາດຂອງຂະ ແໜງພາຍໃນ, ສືບຕໍ່ປັບປຸງກົງຈັກການຈັດຕັ້ງບັນດາກະຊວງ, ອົງການ ແລະ ທ້ອງຖິ່ນ ຕິດພັນກັບການກໍານົດຕໍາແໜ່ງງານຕາມທິດກະທັດຮັດ, ບໍ່ຊໍ້າຊ້ອນກ້າວກ່າຍວຽກງານກັນ, ມີຄວາມເຂັ້ມແຂງ ເປັນລະບົບໂລ່ງລຽນ, ວ່ອງໄວ ແລະ ມີປະສິດທິຜົນ, ຈັດຕັ້ງປະຕິບັດວຽກງານບໍລິການຜ່ານປະຕູດຽວ ໃນຂອບເຂດທົ່ວປະເທດ, ຫັນການຄຸ້ມຄອງພະນັກງານ- ລັດຖະກອນ ເປັນທັນສະໄໝ (ອອກບັດພະນັກງານ-ລັດຖະກອນ, ການສອບເສັງເຂົ້າເປັນລັດຖະກອນ, ການປະເມີນຜົນການປະຕິບັດວຽກງານຂອງ ພະນັກ ງານ-ລັດຖະກອນ), ການຫຼຸດຜ່ອນຈໍານວນ ພະນັກງານ-ລັດຖະກອນ ລົງ, ຈັດ ຕັ້ງປະຕິບັດ ໂຄງການຈົດທະບຽນ ແລະ ສະຖິຕິພົນລະເມືອງ ດ້ວຍລະບົບທັນ ສະໄໝ ເປັນຕົ້ນແມ່ນການຈົດທະບຽນຕ່າງໆ ທີ່ພົວພັນເຖີງຄວາມຮັບຜິດຊອບຂອງຂະແໜງພາຍໃນ, ແກ້ໄຂບັນຫາເຂດແດນເຊື່ອມຕໍ່ ລະຫວ່າງແຂວງ- ນະຄອນຫຼວງ, ແຂວງ ກັບ ແຂວງ, ໃຫ້ສໍາເລັດພາຍໃນ ເດືອນ ສິງຫາ ປີ 2022, ຈັດກອງປະຊຸມທົ່ວປະເທດເພື່ອສະຫຼຸບຕີລາຄາຂະບວນການແຂ່ງຂັນ, ຮັກຊາດ ແລະ ພັດທະນາ ຕິດພັນກັບການຈັດຕັ້ງປະຕິບັດວຽກງານສາມສ້າງເຂົ້າສູ່ລວງເລິກ(ຄາດຄະເນທ້າຍປີ 2022), ທ້ອນໂຮມເກັບກໍາເອກະສານສໍາຄັນທາງປະຫວັດສາດ, ວັດທະນະທໍາ-ສັງຄົມ, ຮ່ວມກັບພາກສ່ວນທີ່ກ່ຽວຂ້ອງສໍາຫຼວດ, ວັດແທກປັກຫຼັກໝາຍ ແລະ ສ້າງແຜນທີ່ເສັ້ນຊາຍແດນລະຫວ່າງຊາດກັບບັນດາປະເທດທີ່ຍັງບໍ່ທັນສໍາເລັດ( ລາວ-ໄທ, ລາວ-ກໍາປູເຈຍ), ຄົ້ນຄວ້າຫັນຫົວໜ່ວຍວິຊາການທີ່ມີລາຍຮັບໄປກຸ້ມຕົນເອງທາງດ້ານງົບປະມານເທືຶ່ອລະກ້າວ ແລະ ຫັນພະນັກງານ-ວິຊາການ ຢູ່ຫົວໜ່ວຍດັ່ງກ່າວ ເປັນພາລະກອນ. ເພື່ອຫຼຸດຜ່ອນຈໍານວນພະນັກງານ-ລັດຖະກອນ, ສືບຕໍ່ເຜີຍແຜ່ນິຕິກໍາກ່ຽວກັບວຽກງານຊົນເຜົ່າ ແລະ ສາສະໜາ ພ້ອມທັງຄຸ້ມຄອງການເຄື່ອນໄຫວຂອງບັນດາການຈັດຕັ້ງສາສະໜາ(ຕິດຕາມກວດກາ, ແກ້ໄຂຂໍ້ຂັດແຍ່ງ), ສະຫຼຸບຂະບວນການແຂ່ງຂັນຮັກຊາດ ແລະ ພັດທະນາຕິດພັນກັບການຜັນຂະຫຍາຍວຽກງານສາມສ້າງເຂົ້າສູ່ລວງເລິກ, ສືບຕໍ່ເອົາໃຈໃສ່ຈັດຕັ້ງຝຶກອົບຮົມຍົກລະດັບຄວາມຮູ້ຄວາມສາມາດທາງດ້ານວິຊາສະເພາະ, ທິດສະດີການເມືອງການປົກຄອງ, ພາສາຕ່າງປະເທດ ແລະ ດ້ານອື່ນໆ ໃຫ້ພະນັກງານ-ລັດຖະກອນຂະແໜງພາຍໃນ ນັບມື້ສູງຂຶ້ນເລື້ອຍໆ ທັງຂັ້ນສູູນກາງ ແລະ ທ້ອງຖິ່ນ.
ໃນໂອກາດເດີນທາງໄປເຄື່ອນໄຫວ ແລະ ຊຸກຍູ້ວຽກງານຂະແໜງພາຍໃນ ຢູ່ແຂວງຈໍາປາສັກ ທ່ານ ປອ ທອງຈັນ ມະນີໄຊ ລັດຖະມົນຕີກະຊວງພາຍໃນ ພ້ອມດ້ວຍຄະນະ ຍັງໄດ້ເຂົ້າຢ້ຽມຂໍ່ານັບ ທ່ານ ປອ ວິໄລວົງ ບຸດດາຄໍາ ເຈົ້າແຂວງແຂວງຈໍາປາສັກ ເພື່ອແຈ້ງຈຸດປະສົງໃນການມາເຄື່ອນໄຫວຊຸກຍູ້ວຽກງານໃນຄັ້ງນີ້ ແລະ ລາຍງານໂດຍຫຍໍ້ກ່ຽວກັບສະພາບການຈັດຕັ້ງປະຕິບັດວຽກງານຂະແໜງພາຍໃນໃຫ້ການນໍາແຂວງໄດ້ຮັບຊາບ.